Πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ περί μέτρων ενθάρρυνσης στον τομέα της απασχόλησης

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. στοχοσ

Στόχος της παρούσας πρότασης είναι να θέσει σε ισχύ τις διατάξεις του άρθρου 129 της συνθήκης για την ίδρυση της Ευρωπαϊκής Κοινότητας, με τη δημιουργία νομικής βάσης για τις δαπάνες που απαιτούνται για τη διεξαγωγή των προβλεπόμενων ενεργειών και την περαιτέρω ανάπτυξη δραστηριοτήτων, για την υποστήριξη των νέων προσανατολισμών που εγκρίθηκαν στο πλαίσιο του Ευρωπαϊκού Συμβουλίου που συνήλθε στη Λισσαβώνα, όσον αφορά την ευρωπαϊκή στρατηγική για την απασχόληση.

2. νομικη βαση

Άρθρο 129 της συνθήκης για την ίδρυση της Ευρωπαϊκής Κοινότητας (ΕΚ).

3. αιτιολογηση των δαπανων

Όπως αναφέρεται στο άρθρο 129 της συνθήκης ΕΚ, το Συμβούλιο δύναται:

"να θεσπίζει μέτρα ενθάρρυνσης για τη διευκόλυνση της συνεργασίας μεταξύ κρατών μελών και την υποστήριξη της δράσης των τελευταίων στον τομέα της απασχόλησης μέσω πρωτοβουλιών, οι οποίες αποσκοπούν στην ανάπτυξη ανταλλαγής πληροφοριών και δοκιμασμένων πρακτικών, στην παροχή συγκριτικής ανάλυσης και συμβουλευτικού υλικού, καθώς και στην προαγωγή καινοτόμων προσεγγίσεων και στην αξιολόγηση εμπειριών, ιδίως με τη μορφή πιλοτικών σχεδίων".

Πρόκειται για ένα αναγκαίο επιχειρησιακό μέσον για την ανάπτυξη και την υποστήριξη της ευρωπαϊκής στρατηγικής για την απασχόληση που ορίζει η συνθήκη ΕΚ (άρθρα 125-130).

4. το πολιτικο πλαισιο

Το άρθρο 2 της συνθήκης ορίζει ότι ένας από τους στόχους της Ένωσης είναι η επίτευξη ενός υψηλού επιπέδου απασχόλησης. Ο νέος Τίτλος για την απασχόληση που περιλαμβάνεται στη συνθήκη ορίζει ότι τα κράτη μέλη και η Κοινότητα εργάζονται για την ανάπτυξη συντονισμένης στρατηγικής για την απασχόληση και, δη, για να προάγουν τη δημιουργία εξειδικευμένου, εκπαιδευμένου και ευπροσάρμοστου εργατικού δυναμικού, και αγοράς εργασίας ανταποκρινόμενης στις εξελίξεις της οικονομίας. Στον Τίτλο ορίζεται ότι τα κράτη μέλη θεωρούν την προώθηση της απασχόλησης ως θέμα κοινού ενδιαφέροντος και συντονίζουν τη σχετική δράση τους στο πλαίσιο του Συμβουλίου. Η Κοινότητα συμβάλλει στην επίτευξη υψηλού επιπέδου απασχόλησης, ενθαρρύνοντας τη συνεργασία μεταξύ των κρατών μελών, υποστηρίζοντας και, εάν χρειάζεται, συμπληρώνοντας τη δράση τους. Για την εφαρμογή αυτής της νέας προσέγγισης, η συνθήκη προδιαγράφει τρεις γραμμές δράσης:

- Ο στόχος υψηλού επιπέδου απασχόλησης λαμβάνεται υπόψη κατά τη χάραξη και την εφαρμογή των κοινοτικών πολιτικών και δραστηριοτήτων ("ενσωμάτωση της απασχόλησης". άρθρο 127, παρ. 2).

- Το Συμβούλιο, ύστερα από πρόταση της Επιτροπής, συντάσσει κάθε χρόνο κατευθυντήριες γραμμές, τις οποίες τα κράτη μέλη λαμβάνουν υπόψη στις πολιτικές τους για την απασχόληση. Το Συμβούλιο εξετάζει σε ετήσια βάση την εφαρμογή των πολιτικών απασχόλησης των κρατών μελών, αυτή δε η εξέταση θα αποτελεί τη βάση για την έκδοση κοινής ετήσιας έκθεσης από το Συμβούλιο και την Επιτροπή σχετικά με την κατάσταση της απασχόλησης στην Κοινότητα και την εφαρμογή των κατευθυντήριων γραμμών. Εάν κριθεί σκόπιμο, υπό το πρίσμα της εξέτασης αυτής, το Συμβούλιο μπορεί, ύστερα από σύσταση της Επιτροπής, να απευθύνει συστάσεις προς τα κράτη μέλη ("συντονισμός των πολιτικών για την απασχόληση", άρθρο 128).

- Το Συμβούλιο δύναται να θεσπίζει μέτρα ενθάρρυνσης, μέσω πρωτοβουλιών, με στόχο την ανάπτυξη της ανταλλαγής πληροφοριών και ορθών πρακτικών, την παροχή συγκριτικής ανάλυσης και συμβουλευτικού υλικού καθώς και την προαγωγή καινοτόμων προσεγγίσεων και την αξιολόγηση των εμπειριών, ιδίως με τη μορφή πιλοτικών σχεδίων (άρθρο 129).

Η ευρωπαϊκή στρατηγική για την απασχόληση περιλαμβάνει το συντονισμό των πολιτικών για την απασχόληση των κρατών μελών βάσει των κατευθυντήριων γραμμών για την απασχόληση που συμφωνήθηκαν από κοινού (η διαδικασία του Λουξεμβούργου), τη συνέχιση και την ανάπτυξη μιας συντονισμένης μακροοικονομικής πολιτικής και μιας αποτελεσματικής εσωτερικής αγοράς, με σκοπό να τεθούν τα θεμέλια για βιώσιμη ανάπτυξη, νέο δυναμισμό και κλίμα εμπιστοσύνης που θα τονώσει την απασχόληση. Επίσης η στρατηγική συνεπάγεται την ενεργοποίηση, με τρόπο πιο συστηματικό, όλων των κοινοτικών πολιτικών, τόσο των πολιτικών πλαισίωσης όσο και των πολιτικών υποστήριξης, για την υποστήριξη της απασχόλησης [1].

[1] Έκτακτο Ευρωπαϊκό Συμβούλιο για την Απασχόληση, Λουξεμβούργο 20 και 21 Νοεμβρίου 1997, συμπεράσματα της Προεδρίας, αρ. 4-6.

Η εφαρμογή αυτών των διατάξεων βρίσκεται σε καλό δρόμο. Από το 1998 και μετά εκδίδονται κατευθυντήριες γραμμές για την απασχόληση, ενώ το 1999 εκδόθηκαν και σχετικές συστάσεις. Η Επιτροπή έχει ήδη υποβάλει, στο πλαίσιο άλλων πολιτικών, πολλές ανακοινώσεις σχετικά με την απασχόληση, οι οποίες παρέχουν τη βάση για την περαιτέρω ανάπτυξη ενός πολυετούς πλαισίου.

Το Ευρωπαϊκό Συμβούλιο που συνήλθε στη Λισσαβώνα συμφώνησε σε ένα νέο στρατηγικό στόχο για την Ένωση, που συνίσταται στη δημιουργία ανταγωνιστικής και δυναμικής οικονομίας που θα βασίζεται στη γνώση και στην επίτευξη βιώσιμης οικονομικής ανάπτυξης, με περισσότερες και καλύτερες θέσεις εργασίας και μεγαλύτερη κοινωνική συνοχή. Η νέα αυτή στρατηγική έχει ως στόχο να μπορέσει η Ένωση να δημιουργήσει και πάλι συνθήκες πλήρους απασχόλησης. Το Ευρωπαϊκό Συμβούλιο συμφώνησε επίσης στη διεξαγωγή μιας εαρινής συνόδου κορυφής για τη συζήτηση οικονομικών και κοινωνικών θεμάτων και ζήτησε από την Επιτροπή τη σύνταξη και την υποβολή στην εν λόγω σύνοδο ετήσιας συνθετικής έκθεσης σχετικά με την πρόοδο όσον αφορά την επίτευξη αυτού του στρατηγικού στόχου.

Στόχος της παρούσας πρότασης είναι να συμβάλει στην επίτευξη αυτού του στρατηγικού στόχου που τέθηκε στη Λισσαβώνα, βάσει άλλων ενεργειών για την εφαρμογή του Τίτλου για την απασχόληση καθώς και της εμπειρίας από τις εργασίες που έχουν εκτελεστεί στο πλαίσιο της απόφασης του Συμβουλίου της 23ης Φεβρουαρίου 1998 σχετικά με τη θέσπιση κοινοτικών δράσεων σε θέματα έρευνας, ανάλυσης και συνεργασίας στον τομέα της απασχόλησης και της αγοράς εργασίας [2]. Η πρόταση θα συμπεριλάβει την ενσωμάτωση των ίσων ευκαιριών στον τομέα της απασχόλησης, που αποτελεί ένα από τα κύρια στοιχεία της στρατηγικής για την απασχόληση.

[2] Απόφαση 98/171/ΕΚ του Συμβουλίου της 28ης Φεβρουαρίου 1998, σχετικά με τη θέσπιση κοινοτικών δράσεων σε θέματα έρευνας, ανάλυσης και συνεργασίας στον τομέα της απασχόλησης και της αγοράς εργασίας, ΕΕ L 63, τόμος 41, 4 Μαρτίου 1998, σελ. 26-28.

5. στοχοι

Συγκεκριμένα, η πρόταση στοχεύει στην ανάπτυξη της συνεργασίας μεταξύ των κρατών μελών, όσον αφορά την ανάλυση, την έρευνα και την παρακολούθηση της πολιτικής για την αγορά εργασίας, στο πλαίσιο της ανάπτυξης της οικονομίας της γνώσης, στον εντοπισμό ορθών πρακτικών και την προώθηση της ανταλλαγής και της μεταφοράς πληροφοριών και εμπειριών, και στην εφαρμογή μιας ενεργούς πολιτικής πληροφόρησης στον τομέα αυτό. Η πρόταση δεν αποσκοπεί στη χρηματοδότηση γενικών ερευνών, για την οποία η Ευρωπαϊκή Επιτροπή έχει άλλα μέσα.

6. τομεισ ενεργειων

* Με τη θέσπιση μέτρων ενθάρρυνσης για την απασχόληση (ΜΕΑ) θα προωθηθεί μια πιο στρατηγική προσέγγιση όσον αφορά την πολιτική απασχόλησης στην ΕΕ, με την ανάλυση και την αξιολόγηση των παραγόντων που αφορούν τάσεις απασχόλησης, των συνθηκών για την εφαρμογή πλαισίων πολιτικής, των πολιτικών επιλογών και της επίδρασης που ασκούν στην απασχόληση οι κοινοτικές πολιτικές και τα οριζόντια μέτρα, στο πλαίσιο του θεσπισμένου πολιτικού στόχου για την αύξηση του ποσοστού απασχόλησης και την εκ νέου δημιουργία συνθηκών πλήρους απασχόλησης σε μια δυναμική και συνεκτική οικονομία που θα βασίζεται στη γνώση. Στο μέγιστο δυνατό βαθμό, η ανάλυση αυτή θα γίνεται λαμβάνοντας υπόψη το φύλο. Κατ' αυτόν τον τρόπο, τα ΜΕΑ θα αποτελέσουν ένα βασικό μέσο για την ανάπτυξη των ίσων ευκαιριών στον τομέα της απασχόλησης.

* Τα ΜΕΑ θα χρηματοδοτήσουν ενέργειες που στοχεύουν στην παρακολούθηση της ευρωπαϊκής στρατηγικής για την απασχόληση στα κράτη μέλη. Θα παρέχουν υποστήριξη στα κράτη μέλη για την αξιολόγηση των εθνικών τους σχεδίων δράσης, κατά τρόπο που θα εξασφαλίζει συνέπεια και συνεργασία. Το Ευρωπαϊκό Κοινοβούλιο έχει εκφράσει το ενδιαφέρον του για τις δραστηριότητες αυτές. Με τη συμπλήρωση 5 χρόνων από τη σύνοδο κορυφής στο Λουξεμβούργο (τέλη του 2002) και τη λήξη της πρώτης περιόδου εφαρμογής των κατευθυντήριων γραμμών θα ολοκληρωθεί η διεξαγωγή μιας ειδικής αξιολόγησης.

* Τα ΜΕΑ θα ενθαρρύνουν, τη συλλογή και την ανταλλαγή εμπειριών μεταξύ των κρατών μελών, σε ό,τι αφορά τους πυλώνες αλλά και τις επιμέρους κατευθυντήριες γραμμές, όπως ορίζονται στις ετήσιες κατευθυντήριες γραμμές για την απασχόληση για τα κράτη μέλη. Παρόμοιες ανταλλαγές θα ενισχύσουν τη συνεργασία μεταξύ κρατών μελών, όσον αφορά την ανάπτυξη των δικών τους πολιτικών απασχόλησης, βάσει των εμπειριών που έχουν αποκτηθεί.

* Στο πλαίσιο των ΜΕΑ θα χρηματοδοτηθούν οι τεχνικές και επιστημονικές εργασίες που απαιτούνται για την ανάπτυξη κοινών δεικτών, τη βελτίωση των στατιστικών, τη συγκριτική αξιολόγηση των επιδόσεων και την ανταλλαγή πληροφοριών σχετικά με τις ορθές πρακτικές, αφού αυτό από οικονομικής πλευράς συμφέρει περισσότερο να γίνει σε κοινοτικό επίπεδο απ' ό,τι σε επίπεδο κράτους μέλους. Η εργασία αυτή θα εκτελεστεί σε στενή συνεργασία με τη Eurostat και μπορεί, για παράδειγμα, να συμβάλει στη χρηματοδότηση ad hoc ερευνών σχετικά με την εισροή ατόμων στην ανεργία ή της έρευνας για τη συνεχή επαγγελματική κατάρτιση.

* Τα ΜΕΑ θα χρηματοδοτήσουν προοπτικές αναλύσεις για τομείς της πολιτικής που ενδιαφέρουν την Επιτροπή και τα κράτη μέλη, για την ex ante ανάπτυξη της ευρωπαϊκής στρατηγικής για την απασχόληση, μέσω της ανάλυσης προβλέψεων, της ανάπτυξης νέων τομέων έρευνας και της ενσωμάτωσης της επίδρασης που έχουν οι κοινοτικές πολιτικές στην απασχόληση. ιδιαίτερη προσοχή θα δοθεί κυρίως στην ανάγκη, σύμφωνα με τα συμπεράσματα της Λισσαβώνας, διεξαγωγής μιας πιο διεξοδικής ανάλυσης για τη δημιουργία περισσότερων και καλύτερων θέσεων εργασίας στο πλαίσιο της οικονομίας χωρίς αποκλεισμούς που θα βασίζεται στη γνώση. Η ανάλυση αυτή θα επικεντρώνεται επίσης στις προκλήσεις που τίθενται από την οικονομία της γνώσης, όσον αφορά την ανάπτυξη ειδικοτήτων και τη δια βίου μάθηση. Θα εξετάζει επίσης κλαδικές εξελίξεις και πολιτικές, στο πλαίσιο της ανάπτυξης του τομέα παροχής υπηρεσιών και της εξασφάλισης ποιότητας στις θέσεις εργασίας που δημιουργούνται. Στην προοπτική έρευνα μπορεί να περιλαμβάνεται η ανάπτυξη πολιτικών που αφορούν π.χ. κατηγορίες ατόμων (ηλικιωμένοι εργαζόμενοι, πρόσφυγες, άτομα με ειδικές ανάγκες ή άλλες ευάλωτες ομάδες), συγκεκριμένους τομείς (πολιτισμό, περιβάλλον) ή συγκεκριμένες πτυχές απασχόλησης (τοπική ανάπτυξη, ΜΜΕ, τρίτος τομέας, επίδραση των κανονισμών υγείας και ασφάλειας στην απασχόληση). Θα καλύπτει επίσης σαφώς τη διάσταση απασχόλησης στις εξωτερικές σχέσεις και τη διεύρυνση.

* Οι κοινωνικοί εταίροι θα συμμετέχουν σε διάφορες ενέργειες, στον τομέα της αρμοδιότητάς τους, ειδικά στο πλαίσιο του πυλώνα για την προσαρμοστικότητα. Οι κοινωνικοί εταίροι, λόγω των δομών οργάνωσής τους, προσφέρονται για τη συλλογή πληροφοριών κατά τρόπο οικονομικά συμφέροντα, για τον εντοπισμό ορθών πρακτικών και την προώθηση της ανταλλαγής και μεταφοράς πληροφοριών και εμπειριών. Αυτό μπορεί να γίνει μέσω της διοργάνωσης και της συμμετοχής σε διεθνείς εκδηλώσεις για θέματα προτεραιότητας ή γενικού ενδιαφέροντος.

* Το πρόγραμμα θα συνοδεύεται από τα αποτελέσματα άλλων κοινοτικών πρωτοβουλιών, τα οποία θα αξιοποιηθούν για την εκτέλεση των ενεργειών που θα αναληφθούν στο πλαίσιο αυτού του προγράμματος. Τα αποτελέσματα του προγράμματος θα αξιοποιηθούν στη συνέχεια στο πλαίσιο άλλων κοινοτικών πρωτοβουλιών. Θα εξασφαλιστεί η απαραίτητη συνεργία με άλλα προγράμματα, όπως αυτό για την κοινωνική ενσωμάτωση και το πρόγραμμα-πλαίσιο για την έρευνα, την τεχνολογική ανάπτυξη και τις δραστηριότητες επίδειξης.

* Στα ΜΕΑ μπορεί να συμπεριληφθεί η διεξαγωγή πειραματικής έρευνας, όπως η εφαρμογή δοκιμαστικών σχεδίων και σχεδίων επίδειξης, που μπορούν σαφώς να χρηματοδοτηθούν στο πλαίσιο του άρθρου 129 της συνθήκης ΕΚ. Βέβαια, παρόμοια σχέδια χρηματοδοτούνται στο πλαίσιο του άρθρου 6 του κανονισμού για το Ευρωπαϊκό Κοινωνικό Ταμείο [3] και, προκειμένου να αποφευχθεί τυχόν επικάλυψη, τα σχέδια αυτά δεν περιλαμβάνονται στα ΜΕΑ.

[3] Κανονισμός (ΕΚ) 1784/1999 του Ευρωπαϊκού Κοινοβουλίου και του Συμβουλίου της 12ης Ιουλίου 1999 σχετικά με το Ευρωπαϊκό Κοινωνικό Ταμείο, ΕΕ L 213, τόμος 42, 13 Αυγούστου 1999, σελ. 5-8.

7. αποτελεσματα

Η διάδοση των αποτελεσμάτων στα κράτη μέλη και το ευρύ κοινό θα περιλαμβάνει:

* έγγραφα εργασίας που προσφέρουν ενημέρωση κατά τη συζήτηση, π.χ. στην επιτροπή απασχόλησης.

* δημοσιεύσεις, κυρίως εκθέσεις που δημοσιεύονται στη σειρά "Απασχόληση στην Ευρώπη" (Employment in Europe).

* εκθέσεις που υποβάλλονται στο Συμβούλιο και την Ευρωπαϊκή Επιτροπή, κυρίως την κοινή έκθεση για την απασχόληση.

* εθνικά σεμινάρια που διοργανώνονται, π.χ. για την προετοιμασία των εθνικών σχεδίων δράσης.

* ενέργειες για την αύξηση της χρήσης των δυνατοτήτων που παρέχει το διαδίκτυο για τη διάδοση των αποτελεσμάτων και των ενεργειών του προγράμματος, συμπεριλαμβανομένης της μεγαλύτερης χρήσης της δυνατότητας δημοσιεύσεων στο διαδίκτυο, της διεξαγωγής συζητήσεων και σεμιναρίων μέσω διαδικτύου και της διάδοσης σε ανοιχτά φόρα.

* ενέργειες, όπως η διοργάνωση σεμιναρίων για την πολιτική απασχόλησης ή σημαντικών διεθνών εκδηλώσεων για θέματα προτεραιότητας ή γενικού ενδιαφέροντος.

8. τροποσ εκτελεσησ

Ο εντοπισμός και η επιλογή των ενεργειών στο πλαίσιο των ΜΕΑ θα γίνουν βάσει μιας πολιτικής προσέγγισης. Αυτό θα βοηθήσει την Ευρωπαϊκή Επιτροπή και την επιτροπή απασχόλησης στην παρακολούθηση των πολιτικών για την απασχόληση, τόσο σε εθνικό όσο και σε κοινοτικό επίπεδο, όπως καθορίζεται στη συνθήκη ΕΚ.

* Τα ΜΕΑ θα καλύπτουν μόνο διακρατικές ενέργειες που θα χαρακτηρίζονται σαφώς από τη δυνατότητα μεταφοράς τους. Δεν θα υποστηριχθούν μεμονωμένα τοπικά ή εθνικά σχέδια.

* Δικαιούχοι θα είναι ακαδημαϊκά ή ερευνητικά ιδρύματα, εταιρείες παροχής συμβουλών, κοινωνικοί εταίροι, διαχειριστές σχεδίων, ΜΚΟ κ.α., όπως επίσης και τοπικές, περιφερειακές ή εθνικές αρχές.

* Δεν θα χρειαστεί η ύπαρξη ενός γραφείου γενικής τεχνικής υποστήριξης για το συνολικό πρόγραμμα, αν και μπορεί να χρειαστεί κάποια τεχνική υποστήριξη για τη διεξαγωγή συγκεκριμένων εργασιών στο πλαίσιο του προγράμματος.

* Οι διαδικασίες ανάληψης υποχρεώσεων θα διέπονται από τις διατάξεις του οικονομικού κανονισμού της 21ης Δεκεμβρίου 1977 [4] που εφαρμόζονται στο γενικό προϋπολογισμό των Ευρωπαϊκών Κοινοτήτων. Θα αξιοποιηθεί το πλήρες φάσμα δυνατοτήτων που παρέχονται, ανάλογα με το συγκεκριμένο χαρακτήρα του εκάστοτε σχεδίου. Επιχορηγήσεις για τη διεξαγωγή ερευνών και διασκέψεων θα παρέχονται στο πλαίσιο ανοιχτών προσκλήσεων υποβολής προτάσεων.

[4] ΕΕ L 356 της 31.12.1977, σελ. 1. όπως τροποποιήθηκε από τους κανονισμούς του Συμβουλίου (ΕΚ, ΕΥΡΑΤΟΜ, ΕΚΑΧ) 2333/95, 2334/95 και 2335/95 της 18ης Σεπτεμβρίου 1995 (ΕΕ L 240 της 7.10.1995, σελ. 1, 9 και 12 αντίστοιχα).

* Το απαιτούμενο εσωτερικό προσωπικό εκτιμάται σε 3 υπαλλήλους κατηγορίας Α, 2 υπαλλήλους κατηγορίας Β και 1 υπάλληλο κατηγορίας Γ, πλήρους χρόνου απασχόλησης.

* Τα σχέδια στο πλαίσιο των ΜΕΑ θα εφαρμόζονται σε μια συνεχή, ετήσια βάση.

* Τα ΜΕΑ θα είναι ανοιχτά στις υποψήφιες χώρες.

* Η εκ των προτέρων αξιολόγηση θα γίνεται σύμφωνα με τις κατευθυντήριες γραμμές που θα εκδώσει η Ευρωπαϊκή Επιτροπή, ειδικά όσον αφορά τον εντοπισμό μετρήσιμων στόχων βάσει των στόχων του προγράμματος. Στον προϋπολογισμό θα περιλαμβάνεται και η εκ των υστέρων αξιολόγηση της επίδρασης του προγράμματος, συμπεριλαμβανομένης μιας ενδιάμεσης αξιολόγησης.

* Οι προτεραιότητες των ΜΕΑ θα καθοριστούν από κοινού από την Ευρωπαϊκή Επιτροπή και τα κράτη μέλη. Για αυτό το σκοπό θα συσταθεί συμβουλευτική επιτροπή, η οποία θα έχει κατάλληλους δεσμούς με την επιτροπή απασχόλησης. Στα μέτρα θα συνεκτιμούνται τα αποτελέσματα της κοινής παρακολούθησης της προόδου που επιτυγχάνεται, όσον αφορά την ευρωπαϊκή στρατηγική για την απασχόληση, και κυρίως η κοινή έκθεση και οι κατευθυντήριες γραμμές για την απασχόληση καθώς επίσης και τα αποτελέσματα των πολυετών εργασιών για την ενσωμάτωση της απασχόλησης στις κοινοτικές πολιτικές.

* Η Ευρωπαϊκή Επιτροπή θα είναι αρμόδια για τον προγραμματισμό, τη διαχείριση και την επίβλεψη των ΜΕΑ.

* Επισυνάπτεται πρόταση απόφασης, βάσει των προαναφερθέντων. Η απόφαση αυτή αναμένεται να τεθεί σε ισχύ την 1η Ιανουαρίου του 2001.

9. προϋπολογισμοσ

Προτείνεται η χρηματοδότηση των ΜΕΑ με συνολικό ποσό ύψους 55 εκατ. ευρώ για την πενταετή περίοδο 2001-2005. Για το έτος 2001 θα διατεθεί ποσό 15 εκατ. ευρώ και για κάθε επόμενο έτος ποσό ύψους 10 εκατ. ευρώ.

2000/0195 (COD)

Πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ περί μέτρων ενθάρρυνσης στον τομέα της απασχόλησης

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 129 αυτής,

την πρόταση της Επιτροπής [5],

[5] ΕΕ C

τη γνώμη της Οικονομικής και Κοινωνικής Επιτροπής [6],

[6] ΕΕ C

τη γνώμη της Επιτροπής Περιφερειών [7],

[7] ΕΕ C

Ενεργώντας σύμφωνα με τη διαδικασία που καθορίζεται στο άρθρο 251 της συνθήκης [8]

[8] ΕΕ C

Εκτιμώντας τα εξής:

(1) Το άρθρο 3 της συνθήκης ορίζει ότι οι δραστηριότητες της Κοινότητας πρέπει να περιλαμβάνουν την αύξηση του συντονισμού των πολιτικών των κρατών μελών στον τομέα της απασχόλησης, με σκοπό την αύξηση της αποτελεσματικότητάς τους, με την ανάπτυξη μιας συντονισμένης στρατηγικής για την απασχόληση.

(2) Ο Τίτλος VIII της συνθήκης, και συγκεκριμένα το άρθρο 127, ορίζει ότι η Κοινότητα συμπληρώνει τη δράση των κρατών μελών, εάν χρειάζεται, και ότι ο στόχος υψηλού επιπέδου απασχόλησης λαμβάνεται υπόψη κατά τη χάραξη και την εφαρμογή των κοινοτικών πολιτικών και δραστηριοτήτων.

(3) Ο Τίτλος VIII της συνθήκης, και συγκεκριμένα το άρθρο 128, καθορίζει τις διαδικασίες βάσει των οποίων τα κράτη μέλη και η Κοινότητα εργάζονται για την ανάπτυξη μιας συντονισμένης στρατηγικής για την απασχόληση και ιδίως για την προαγωγή της δημιουργίας εξειδικευμένου, εκπαιδευμένου και ευπροσάρμοστου εργατικού δυναμικού και αγοράς εργασίας που θα ανταποκρίνεται στις οικονομικές αλλαγές. ειδικότερα ότι το Συμβούλιο εγκρίνει τις κατευθυντήριες γραμμές προκειμένου να επιτευχθεί ο στόχος της ανάπτυξης συντονισμένης στρατηγικής για την απασχόληση και μπορεί να απευθύνει συστάσεις στα κράτη μέλη. και ότι το Συμβούλιο και η Ευρωπαϊκή Επιτροπή υποβάλλουν από κοινού ετήσια έκθεση στο Ευρωπαϊκό Συμβούλιο σχετικά με την κατάσταση σε θέματα απασχόλησης.

(4) Το Έκτακτο Ευρωπαϊκό Συμβούλιο για την Απασχόληση στο Λουξεμβούργο, στις 20 και 21 Νοεμβρίου 1997, ξεκίνησε μια συνολική στρατηγική για την απασχόληση, την ευρωπαϊκή στρατηγική για την απασχόληση, η οποία περιλαμβάνει το συντονισμό των πολιτικών απασχόλησης των κρατών μελών, βάσει κατευθυντήριων γραμμών για την απασχόληση, οι οποίες έχουν συμφωνηθεί από κοινού (η διαδικασία του Λουξεμβούργου), τη συνέχιση και την ανάπτυξη μιας συντονισμένης μακροοικονομικής πολιτικής και μιας αποτελεσματικής εσωτερικής αγοράς, με σκοπό να τεθούν τα θεμέλια για βιώσιμη ανάπτυξη, νέο δυναμισμό και κλίμα εμπιστοσύνης που θα τονώσει την απασχόληση. Επίσης η στρατηγική συνεπάγεται την ενεργοποίηση, με τρόπο πιο συστηματικό, όλων των κοινοτικών πολιτικών, τόσο των πολιτικών πλαισίωσης όσο και των πολιτικών υποστήριξης, για την υποστήριξη της απασχόλησης.

(5) Το Ευρωπαϊκό Συμβούλιο που συνήλθε στη Λισσαβώνα συμφώνησε σε ένα νέο στρατηγικό στόχο για την Ένωση, που συνίσταται στη δημιουργία μιας ανταγωνιστικής και δυναμικής οικονομίας που θα βασίζεται στη γνώση, με ικανότητα βιώσιμης οικονομικής ανάπτυξης, με περισσότερες και καλύτερες θέσεις εργασίας και μεγαλύτερη κοινωνική συνοχή, καθώς και στην εκ νέου δημιουργία συνθηκών πλήρους απασχόλησης. Για αυτό το σκοπό, έθεσε νέο φάσμα στόχων και συγκριτικών σημείων, τα οποία εισήγαγε σε μια νέα μέθοδο συντονισμού σε όλα τα επίπεδα, παράλληλα με τον ισχυρότερο καθοδηγητικό και συντονιστικό ρόλο του Ευρωπαϊκού Συμβουλίου, προκειμένου να εξασφαλίσει πιο συνεπή στρατηγική διεύθυνση και αποτελεσματική παρακολούθηση της προόδου. Επιπλέον ζήτησε από την ενδιάμεση έκθεση της διαδικασίας του Λουξεμβούργου να δώσει νέα ώθηση, εμπλουτίζοντας τις κατευθυντήριες γραμμές με πιο συγκεκριμένους στόχους, με τους οποίους θα καθιερώνονται στενότεροι δεσμοί με άλλους σχετικούς τομείς πολιτικής.

(6) Το άρθρο 129 παρέχει στο Συμβούλιο τη δυνατότητα θέσπισης μέτρων ενθάρρυνσης για τη διευκόλυνση της συνεργασίας μεταξύ κρατών μελών και την υποστήριξη της δράσης των τελευταίων στον τομέα της απασχόλησης μέσω πρωτοβουλιών οι οποίες αποσκοπούν στην ανάπτυξη της ανταλλαγής πληροφοριών και ορθών πρακτικών, στην παροχή συγκριτικής ανάλυσης και συμβουλευτικού υλικού καθώς και στην προαγωγή καινοτόμων προσεγγίσεων και στην αξιολόγηση εμπειριών, ιδίως με τη μορφή δοκιμαστικών σχεδίων.

(7) Κατά το παρελθόν, το Ευρωπαϊκό Κοινοβούλιο έχει υποστηρίξει έντονα κοινοτικές πρωτοβουλίες υπέρ της απασχόλησης.

(8) Το Ευρωπαϊκό Συμβούλιο έχει αποφασίσει ότι πρέπει να θεσπιστούν και να συγκεντρώνονται συγκρίσιμες και αξιόπιστες στατιστικές στον τομέα της απασχόλησης και της αγοράς εργασίας.

(9) Με την απόφαση του Συμβουλίου 2000/98/ΕΚ της 24ης Ιανουαρίου 2000 συστάθηκε η επιτροπή απασχόλησης, βάσει του άρθρου 130 της συνθήκης, για την προώθηση της συνεργασίας μεταξύ των κρατών μελών όσον αφορά τις πολιτικές για την απασχόληση και την αγορά εργασίας [9].

[9] EE L 29 της 4.2.2000, σελ. 21-22.

(10) Στην εν λόγω απόφαση περιλαμβάνεται ένα οικονομικό ποσό αναφοράς, με την επιφύλαξη των εξουσιών της αρμόδιας επί του προϋπολογισμού αρχής, όπως αυτές ορίζονται από τη συνθήκη.

(11) Στις 31 Δεκεμβρίου 2000 λήγει η ισχύς της απόφασης του Συμβουλίου 98/171/ΕΚ σχετικά με τη θέσπιση κοινοτικών δράσεων σε θέματα έρευνας, ανάλυσης και συνεργασίας στον τομέα της απασχόλησης και της αγοράς εργασίας, η οποία προβλέπει παρόμοιες δραστηριότητες [10].

[10] EE L 63 της 4.3.1998, σελ. 26-28.

(12) Η παρούσα απόφαση θα επιτρέψει τη συνέχιση και την ανάπτυξη των δραστηριοτήτων που έχουν αναληφθεί βάσει της απόφασης του Συμβουλίου 98/171/ΕΚ.

(13) Σύμφωνα με το άρθρο 2 της απόφασης 1999/468/ΕΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή, πρέπει να εγκριθούν μέτρα για την εφαρμογή της παρούσας απόφασης, με τη χρήση της συμβουλευτικής διαδικασίας που προβλέπεται στο άρθρο 3 της εν λόγω απόφασης [11].

[11] ΕΕ L 184 της 17.7.1999, σελ. 23.

ΑΠΟΦΑΣΙΖΟΥΝ:

Άρθρο 1 (Θέσπιση κοινοτικών δράσεων)

1. Θεσπίζονται κοινοτικές ενέργειες σε θέματα ανάλυσης, έρευνας και συνεργασίας μεταξύ των κρατών μελών στον τομέα της απασχόλησης και της αγοράς εργασίας, για τη χρονική περίοδο από 1ης Ιανουαρίου 2001 έως 31 Δεκεμβρίου 2005.

2. Oι ενέργειες αυτές συμβάλλουν στην ανάπτυξη της συντονισμένης στρατηγικής υπέρ της απασχόλησης με την ανάλυση, την παρακολούθηση και την υποστήριξη δράσεων που διεξάγονται στα κράτη μέλη, με πλήρη σεβασμό των αρμοδιοτήτων των τελευταίων σε θέματα απασχόλησης.

Άρθρο 2 (Στόχοι)

1. Οι ενέργειες που αναφέρονται στην παρούσα απόφαση συνδέονται άμεσα με την εφαρμογή του Τίτλου περί απασχόλησης της συνθήκης ΕΚ. Κύριος στόχος τους είναι η ανάπτυξη, ο σχεδιασμός, η παρακολούθηση, η συνέχεια και η αξιολόγηση της ευρωπαϊκής στρατηγικής για την απασχόληση, δίδοντας ιδιαίτερη έμφαση στο απώτερο μέλλον.

2. Οι ενέργειες αυτές αποσκοπούν κυρίως στην ενθάρρυνση της συνεργασίας μεταξύ των κρατών μελών σε θέματα ανάλυσης, έρευνας και παρακολούθησης της πολιτικής για την αγορά εργασίας, στον εντοπισμό ορθών πρακτικών και στην προώθηση της ανταλλαγής και μεταφοράς πληροφοριών και εμπειριών, στην ανάπτυξη της προσέγγισης και του περιεχομένου της ευρωπαϊκής στρατηγικής για την απασχόληση και στην εφαρμογή μιας ενεργού πολιτικής πληροφόρησης στον τομέα αυτό.

Άρθρο 3 (Κοινοτικά μέτρα)

1. Για την επίτευξη των στόχων του άρθρου 2, τα κοινοτικά μέτρα καλύπτουν τις ακόλουθες ενέργειες:

(1) Ενέργειες που, στο πλαίσιο του θεσπισμένου πολιτικού στόχου αύξησης του ποσοστού απασχόλησης, προωθούν μια πιο στρατηγική προσέγγιση όσον αφορά την πολιτική για την απασχόληση στην ΕΕ, με την ανάλυση και την αξιολόγηση των τάσεων όσον αφορά την απασχόληση, των συνθηκών που διέπουν πολιτικά πλαίσια, των πολιτικών επιλογών και της επίδρασης των κοινοτικών πολιτικών. Στο μέγιστο δυνατό βαθμό, η ανάλυση θα γίνεται με βάση το φύλο.

(2) Ενέργειες που αποσκοπούν στην υποστήριξη των προσπαθειών των κρατών μελών κατά την αξιολόγηση των εθνικών σχεδίων δράσης, κατά τρόπο συνεπή και συντονισμένο. με τη συμπλήρωση 5 χρόνων από τη σύνοδο κορυφής στο Λουξεμβούργο και τη λήξη της πρώτης περιόδου εφαρμογής των κατευθυντήριων γραμμών θα ολοκληρωθεί μια ειδική αξιολόγηση.

(3) Ενέργειες για τη συγκέντρωση και την ανταλλαγή εμπειριών στα κράτη μέλη, όσον αφορά τους πυλώνες αλλά και τις επιμέρους κατευθυντήριες γραμμές, όπως ορίζεται στις ετήσιες κατευθυντήριες γραμμές για την απασχόληση για τα κράτη μέλη. Η αύξηση αυτής της συνεργασίας θα βοηθήσει τα κράτη μέλη να αναπτύξουν τις πολιτικές τους για την απασχόληση βάσει των εμπειριών που έχουν αποκτηθεί.

(4) Ενέργειες που έχουν ως στόχο την παρακολούθηση της ευρωπαϊκής στρατηγικής για την απασχόληση στα κράτη μέλη, ιδίως μέσω του Ευρωπαϊκού Παρατηρητηρίου για την Απασχόληση.

(5) Τεχνικές και επιστημονικές εργασίες που απαιτούνται για την ανάπτυξη κοινών δεικτών, τη βελτίωση και τη συμπλήρωση των στατιστικών, τη συγκριτική αξιολόγηση των επιδόσεων και την ανταλλαγή πληροφοριών σε θέματα ορθών πρακτικών, αφού αυτό από οικονομικής πλευράς συμφέρει περισσότερο να γίνει σε κοινοτικό επίπεδο απ' ό,τι σε επίπεδο κράτους μέλους.

(6) Ανάλυση προοπτικών για τομείς της πολιτικής που ενδιαφέρουν την Επιτροπή και τα κράτη μέλη, για την ανάπτυξη της ευρωπαϊκής στρατηγικής για την απασχόληση, μέσω της ανάλυσης προβλέψεων, της ανάπτυξης νέων τομέων έρευνας και της ενσωμάτωσης της επίδρασης που έχουν οι κοινοτικές πολιτικές στην απασχόληση.

(7) Ενέργειες για την υποστήριξη των προσπαθειών που αναλαμβάνουν οι εκάστοτε Προεδρίες της Ευρωπαϊκής Ένωσης και για την εστίαση σε θέματα προτεραιότητας της στρατηγικής, ειδικές εκδηλώσεις διεθνούς σημασίας ή γενικού ενδιαφέροντος για την Ένωση και τα κράτη μέλη.

2. Κατά την εφαρμογή των μέτρων της παραγράφου 1, η Επιτροπή λαμβάνει υπόψη της τα διαθέσιμα στατιστικά στοιχεία και τις υπάρχουσες μελέτες και εκθέσεις σχεδίων διεθνών οργανισμών, όπως του Οργανισμού Οικονομικής Συνεργασίας και Ανάπτυξης (ΟΟΣΑ) και της Διεθνούς Οργάνωσης Εργασίας (ΔΟΕ).

Άρθρο 4 (Αποτελέσματα)

Τα αποτελέσματα των ενεργειών του άρθρου 3 διαφέρουν ανάλογα με το είδος της εφαρμοζόμενης ενέργειας. Θα περιλαμβάνουν την έκδοση της έκθεσης Απασχόληση στην Ευρώπη και άλλων δημοσιεύσεων, έγγραφα εργασίας, εκθέσεις που υποβάλλονται στο Συμβούλιο και την Ευρωπαϊκή Επιτροπή προς συζήτηση - κυρίως την κοινή έκθεση για την απασχόληση - εθνικά σεμινάρια που διοργανώνονται, π.χ. για την προετοιμασία των εθνικών σχεδίων δράσης, σεμινάρια για την πολιτική απασχόλησης ή τη διοργάνωση σημαντικών διεθνών εκδηλώσεων για θέματα προτεραιότητας ή γενικού ενδιαφέροντος. Μεγαλύτερη αξιοποίηση των δυνατοτήτων που προσφέρει το διαδίκτυο, για τη διάδοση αποτελεσμάτων (δημοσιεύσεις στο διαδίκτυο, διεξαγωγή συζητήσεων και σεμιναρίων) και ως μέσου για την αύξηση της συνεργασίας και της ανταλλαγής πληροφοριών.

Άρθρο 5 (Συνοχή και συμπληρωματικότητα)

Η Επιτροπή και τα κράτη μέλη μεριμνούν ώστε να υπάρχει συνοχή και συμπληρωματικότητα μεταξύ των μέτρων που εφαρμόζονται στο πλαίσιο της παρούσας απόφασης και των άλλων συναφών κοινοτικών προγραμμάτων και πρωτοβουλιών (όπως το πρόγραμμα για την κοινωνική ενσωμάτωση και το πρόγραμμα-πλαίσιο για την έρευνα, την τεχνολογική ανάπτυξη και τις δραστηριότητες επίδειξης). Τα αποτελέσματα άλλων κοινοτικών πρωτοβουλιών θα αξιοποιηθούν για την εκτέλεση των ενεργειών στο πλαίσιο της παρούσας απόφασης, ενώ τα αποτελέσματα των ενεργειών που αναφέρονται στην παρούσα απόφαση θα χρησιμοποιηθούν ως εμπειρία σε άλλες κοινοτικές πρωτοβουλίες.

Άρθρο 6 (Συμμετοχή τρίτων χωρών) [διεύρυνση]

1. Οι ενέργειες θα είναι ανοιχτές στη συμμετοχή των εξής χωρών:

- οι χώρες του Ευρωπαϊκού Οικονομικού Χώρου,

- οι υποψήφιες χώρες της Κεντρικής και Ανατολικής Ευρώπης (ΧΚΑΕ), σύμφωνα με τους όρους που έχουν καθοριστεί στις ευρωπαϊκές συμφωνίες, στα πρόσθετα πρωτόκολλά τους και στις αποφάσεις των αντίστοιχων συμβουλίων σύνδεσης,

- η Κύπρος, η Μάλτα και η Τουρκία βάσει των διμερών συμφωνιών που θα συναφθούν με τις χώρες αυτές,

- άλλες μεσογειακές χώρες, στο πλαίσιο των σχέσεων της Ευρωπαϊκής Ένωσης με τις χώρες αυτές.

2. Η δαπάνη της συμμετοχής την οποία προβλέπει η παράγραφος 1 θα επιβαρύνει είτε τις ενδιαφερόμενες χώρες, είτε τις γραμμές του κοινοτικού προϋπολογισμού που αφορούν την υλοποίηση, στο σχετικό τομέα, των συμφωνιών συνεργασίας, σύνδεσης ή εταιρικής σχέσης με αυτές τις χώρες.

Άρθρο 7 (Εφαρμογή)

1. Η Επιτροπή εφαρμόζει τις ενέργειες σύμφωνα με την παρούσα απόφαση.

2. Η Επιτροπή επικουρείται από συμβουλευτική επιτροπή, την οποία απαρτίζουν οι εκπρόσωποι των κρατών μελών και της οποίας προεδρεύει εκπρόσωπος της Επιτροπής (εφεξής καλούμενη "η επιτροπή").

3. Όταν αναφέρεται η παρούσα παράγραφος, θα εφαρμόζεται η συμβουλευτική διαδικασία που καθορίστηκε στο άρθρο 3 της απόφασης 1999/468/ΕΚ του Συμβουλίου, σύμφωνα με το άρθρο 7, παράγραφος 3 και το άρθρο 8.

4. Ο εκπρόσωπος της Ευρωπαϊκής Επιτροπής ζητά τη γνώμη της επιτροπής ειδικότερα για τα εξής θέματα:

- τις γενικές κατευθυντήριες γραμμές για την υλοποίηση του προγράμματος,

- τους ετήσιους προϋπολογισμούς και την κατανομή της χρηματοδότησης μεταξύ μέτρων,

- το ετήσιο σχέδιο εργασίας για την υλοποίηση των ενεργειών του προγράμματος, και τις προτάσεις της Ευρωπαϊκής Επιτροπής όσον αφορά τα κριτήρια επιλογής για χρηματική υποστήριξη.

5. Προκειμένου να εξασφαλισθεί η συνεκτικότητα και η συμπληρωματικότητα αυτού του προγράμματος με άλλα μέτρα που αναφέρονται στο άρθρο 5, η Ευρωπαϊκή Επιτροπή ενημερώνει τακτικά την επιτροπή σχετικά με άλλες συναφείς κοινοτικές ενέργειες. Όταν αρμόζει, η Επιτροπή καθιερώνει τακτική και δομημένη συνεργασία μεταξύ της επιτροπής και των επιτροπών που έχουν συσταθεί για άλλες συναφείς πολιτικές, μέτρα και ενέργειες.

Άρθρο 8 (καθιέρωση σχέσεων)

Η Ευρωπαϊκή Επιτροπή καθιερώνει τις αναγκαίες σχέσεις με την επιτροπή απασχόλησης καθώς και με τους κοινωνικούς εταίρους, στο πλαίσιο των δραστηριοτήτων που αναφέρονται στην παρούσα απόφαση.

Η Ευρωπαϊκή Επιτροπή ενημερώνει τους Ευρωπαίους κοινωνικούς εταίρους ύστερα από αίτησή τους, για τα αποτελέσματα των δραστηριοτήτων υλοποίησής της.

Άρθρο 9 (Χρηματοδότηση)

1. Για την εκτέλεση των κοινοτικών ενεργειών της παρούσας απόφασης κατά τη χρονική περίοδο από 1ης Ιανουαρίου 2001 έως τις 31 Δεκεμβρίου 2005, ορίζεται ποσό δημοσιονομικής αναφοράς 55 εκατομμυρίων ευρώ.

2. Η αρμόδια για τον προϋπολογισμό αρχή εγκρίνει τη χορήγηση των ετήσιων πιστώσεων εντός των ορίων των δημοσιονομικών προοπτικών.

3. Η Ευρωπαϊκή Επιτροπή μπορεί να καταφύγει σε τεχνική και/ή διοικητική υποστήριξη, προς κοινό όφελος της Ευρωπαϊκής Επιτροπής και των δικαιούχων, καθώς και σε δαπάνες υποστήριξης.

Άρθρο 10 (Αξιολόγηση και εκθέσεις)

1. Η Ευρωπαϊκή Επιτροπή αναγνωρίζει δείκτες επιδόσεων για τις ενέργειες, παρακολουθεί την επίτευξη των ενδιάμεσων αποτελεσμάτων και προβαίνει σε ανεξάρτητες αξιολογήσεις κατά το τρίτο έτος (ενδιάμεσες αξιολογήσεις) και νωρίς κατά το τελευταίο έτος (αξιολόγηση πριν από τη λήξη) του προγράμματος. Οι αξιολογήσεις εκτιμούν ειδικότερα τον αντίκτυπο του προγράμματος και την αποτελεσματικότητα στη χρήση των πόρων και παρέχουν συστάσεις με σκοπό αποφάσεις για αλλαγές και την ενδεχόμενη παράταση του προγράμματος.

2. Η Ευρωπαϊκή Επιτροπή δημοσιοποιεί τα αποτελέσματα των ενεργειών που έχουν ολοκληρωθεί και τις εκθέσεις αξιολόγησης.

3. Βάσει των αξιολογήσεων, η Ευρωπαϊκή Επιτροπή μπορεί να προτείνει παράταση του προγράμματος.

4. Η Επιτροπή υποβάλλει στο Ευρωπαϊκό Κοινοβούλιο, στο Συμβούλιο, στην Οικονομική και Κοινωνική Επιτροπή και στην Επιτροπή των Περιφερειών ενδιάμεση έκθεση για τα αποτελέσματα των ενεργειών το αργότερο έως τις 31 Δεκεμβρίου 2003, καθώς και τελική έκθεση, το αργότερο έως τις 31 Δεκεμβρίου 2006. Σε αυτές τις εκθέσεις περιλαμβάνονται πληροφορίες για την κοινοτική χρηματοδότηση στο πλαίσιο του προγράμματος και τη συνεκτικότητα και συμπληρωματικότητα με άλλα συναφή προγράμματα, ενέργειες και πρωτοβουλίες, καθώς και τα σχετικά αποτελέσματα των αξιολογήσεων.

Άρθρο 11 (Δημοσίευση)

Η παρούσα απόφαση δημοσιεύεται στην Επίσημη Εφημερίδα των Ευρωπαϊκών Κοινοτήτων.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Η Πρόεδρος Ο Πρόεδρος

ΔΗΜΟΣΙΟΝΟΜΙΚΟ ΔΕΛΤΙΟ

1. τιτλοσ τησ ενεργειασ

Πρόταση απόφασης του Ευρωπαϊκού Κοινοβουλίου και του Συμβουλίου περί κοινοτικών μέτρων ενθάρρυνσης στον τομέα της απασχόλησης

2. σχετικο κονδυλιο του προϋπολογισμου

B5-5020 Αγορά εργασίας

Β5-502Α Αγορά εργασίας - Δαπάνες για τη διοικητική διαχείριση

3. νομικη βαση

Άρθρο 129 της συνθήκης για την ίδρυση της Ευρωπαϊκής Κοινότητας (συνθήκη ΕΚ).

4. περιγραφη τησ ενεργειασ

4.1 Γενικός στόχος της ενέργειας

Τα κοινοτικά μέτρα ενθάρρυνσης στον τομέα της απασχόλησης θα καλύψουν ενέργειες που συνδέονται άμεσα με την υλοποίηση του Τίτλου περί απασχόλησης της συνθήκης ΕΚ. Κύριες εργασίες είναι η ανάπτυξη, ο σχεδιασμός, η παρακολούθηση, η συνέχιση και η αξιολόγηση της ευρωπαϊκής στρατηγικής για την απασχόληση, με σαφή έμφαση στο απώτερο μέλλον. Συγκεκριμένα, στόχος είναι η ενίσχυση της συνεργασίας μεταξύ κρατών μελών όσον αφορά την ανάλυση, την έρευνα και την παρακολούθηση της πολιτικής για την αγορά εργασίας, ο εντοπισμός ορθών πρακτικών και η προώθηση της ανταλλαγής και της μεταφοράς πληροφοριών και εμπειριών, η ανάπτυξη της προσέγγισης και του περιεχομένου της ευρωπαϊκής στρατηγικής για την απασχόληση και η εφαρμογή μιας ενεργού πολιτικής πληροφόρησης σε αυτόν τον τομέα.

Οι ενέργειες αυτές πρέπει να αποτελούν συνέχεια των ενεργειών που εφαρμόζονται βάσει της απόφασης του Συμβουλίου 98/171/ΕΚ της 23ης Φεβρουαρίου 1998, σχετικά με τη θέσπιση κοινοτικών δράσεων σε θέματα έρευνας, ανάλυσης και συνεργασίας στον τομέα της απασχόλησης και της αγοράς εργασίας, έως τις 31 Δεκεμβρίου 2000.

4.2 Χρονική διάρκεια της ενέργειας και προβλεπόμενες ρυθμίσεις για την ανανέωση ή την παράτασή της

Από 1ης Ιανουαρίου 2001 έως και 31 Δεκεμβρίου 2005.

5. ΚΑΤΑΤΑΞΗ ΤΩΝ ΔΑΠΑΝΩΝ/ΕΣΟΔΩΝ

5.1 Μη Υποχρεωτικές Δαπάνες

5.2 Διαχωριζόμενες Πιστώσεις

6. ΕΙΔΟΣ ΤΩΝ ΔΑΠΑΝΩΝ/ΕΣΟΔΩΝ

- Συμβάσεις και παροχή υπηρεσιών, για συνεδριάσεις εμπειρογνωμόνων και τη διοργάνωση διασκέψεων και σεμιναρίων, καθώς και για δαπάνες δημοσίευσης και διάδοσης των αποτελεσμάτων.

- Επιδοτήσεις ύψους έως 75% για συγχρηματοδότηση, από κοινού με άλλες χρηματοδοτικές πηγές του δημοσίου ή/και του ιδιωτικού τομέα.

7. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

7.1 Τρόπος υπολογισμού του συνολικού κόστους της ενέργειας (σχέση μεταξύ του κόστους ανά μονάδα και του συνολικού κόστους)

Έχουν γίνει εκτιμήσεις βάσει των εμπειριών του παρελθόντος και κυρίως όσον αφορά τα ποσά του κονδυλίου του προϋπολογισμού B5-5020 κατά την περίοδο 1998-2000. Στις εκτιμήσεις αυτές έχουν συνυπολογιστεί οι νέες ανάγκες που προκύπτουν από τον Τίτλο VIII της συνθήκης. Η τάση όσον αφορά τα ποσά του προϋπολογισμού αναφέρεται ενδεικτικά (και είναι σύμφωνη με το ανώτατο όριο που προβλέπει το κονδύλιο 3 των δημοσιονομικών προοπτικών).

Κατανομή του προϋπολογισμού για το 2001, εκατ. ευρώ (τρέχουσες τιμές)

>ΘΕΣΗ ΠIΝΑΚΑ>

Συνολικό κόστος του εγχειρήματος, εκατ. ευρώ (τρέχουσες τιμές)

>ΘΕΣΗ ΠIΝΑΚΑ>

7.2 Κατανομή ανά στοιχείο της ενέργειας (γραμμή Β5-502)

Η κατανομή ανά στοιχείο της ενέργειας που ακολουθεί αφορά δαπάνες που αναφέρονται στην προτεινόμενη απόφαση, άρθρο 3, παράγραφος 1. Τα συγκεκριμένα σημεία του άρθρου αυτού αναφέρονται σε κάθε στοιχείο που αναφέρεται στη συνέχεια.

Πιστώσεις ανάληψης υποχρεώσεων σε εκατ. ευρώ (τρέχουσες τιμές)

>ΘΕΣΗ ΠIΝΑΚΑ>

Πρόσθετες προδιαγραφές:

Σημείο 1: για τη δημοσίευση της έκθεσης Απασχόληση στην Ευρώπη, κόστους 500.000 EUR ανά έτος και για τη διεξαγωγή 3 ή 4 μελετών ανά έτος, κόστους 200.000 EUR η μία.

Σημείο 2: περιλαμβάνει την παροχή οικονομικής υποστήριξης προς τα κράτη μέλη, για την αξιολόγηση εκ μέρους τους των ΕΣΔ, κατά τρόπο ομοιόμορφο και συντονισμένο. Για την κύρια αξιολόγηση της πρώτης περιόδου (1997-2002) εφαρμογής των κατευθυντήριων γραμμών για την απασχόληση, το 2001-2002 προβλέπεται ένα ποσό ύψους 7,6 εκατ. EUR. Για τα επόμενα έτη εκτιμάται ότι θα απαιτηθεί η παροχή 0,8 εκατ. EUR ανά έτος.

Σημείο 4: αφορά κυρίως τη συνεργασία με τη Eurostat. Για την περίοδο 2003-2005 εκτιμάται ότι θα απαιτηθεί ένα πρόσθετο ετήσιο ποσό ύψους 800.000 EUR, για την προετοιμασία νέων μηχανισμών έρευνας (έρευνα κόστους εργασίας, έρευνα για τη δομή των εισοδημάτων, στοιχεία LFS, έρευνα ζήτησης εργασίας).

Σημείο 5: ως επί το πλείστον στο πλαίσιο της ενσωμάτωσης της απασχόλησης στις κοινοτικές πολιτικές (κατ' εφαρμογή του άρθρου 127 της συνθήκης ΕΚ).

Σημείο 6: εκτίμηση κόστους για τη διοργάνωση 4 διασκέψεων (150.000 EUR η κάθε μία). 200.000 EUR για άλλες σημαντικές εκδηλώσεις. δύο εκδηλώσεις για τις Δημόσιες Υπηρεσίες Απασχόλησης (ΔΥΑ), από 150.000 EUR η κάθε μία..200.000 EUR για τη διοργάνωση μιας κύριας εκδήλωσης στο πλαίσιο της επισκόπησης της πρώτης περιόδου εφαρμογής της ευρωπαϊκής στρατηγικής για την απασχόληση, το 2001.

Σημείο 7: εκτίμηση βάσει του σημερινού κόστους δημοσίευσης των προαναφερθέντων σχεδίων (συμπεριλαμβανομένης της επιμέλειας, της χρήσης επιτραπέζιων εκδοτικών συστημάτων, της εκτύπωσης και της προετοιμασίας για εισαγωγή στο δίκτυο).

7.3 Τεχνική και/ή διοικητική υποστήριξη και δαπάνες υποστήριξης (γραμμή B5-502A)

Πιστώσεις ανάληψης υποχρεώσεων σε εκατ. ευρώ (τρέχουσες τιμές)

>ΘΕΣΗ ΠIΝΑΚΑ>

7.4 Χρονοδιάγραμμα των πιστώσεων ανάληψης υποχρεώσεων/πιστώσεων πληρωμών

Πιστώσεις πληρωμών σε εκατ. ευρώ (τρέχουσες τιμές)

>ΘΕΣΗ ΠIΝΑΚΑ>

8. ΠΡΟΒΛΕΠΟΜΕΝΑ ΜΕΤΡΑ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

Όλα τα χρηματοδοτούμενα μέτρα υπόκεινται σε εκ των προτέρων, ενδιάμεση και εκ των υστέρων ανάλυση από τις αρμόδιες υπηρεσίες, όσον αφορά την ποιότητα του περιεχομένου και την οικονομική τους αποτελεσματικότητα. Τα μέτρα συνοδεύονται από τις εργασίες των οικονομικών υπηρεσιών της Ευρωπαϊκής Επιτροπής και του Ελεγκτικού Συνεδρίου, συμπεριλαμβανομένης της επιτόπιας παρακολούθησης. Τα έγγραφα που δεσμεύουν συμβατικά την Ευρωπαϊκή Επιτροπή και τους δικαιούχους των πληρωμών περιέχουν διατάξεις για μέτρα καταπολέμησης της απάτης, προκειμένου να εξασφαλιστεί η ορθή χρήση της κοινοτικής επιδότησης.

9. ΣΤΟΙΧΕΙΑ ΑΝΑΛΥΣΗΣ ΚΟΣΤΟΥΣ / ΑΠΟΤΕΛΕΣΜΑΤΙΚΟΤΗΤΑΣ

Τα ακόλουθα στοιχεία αφορούν μόνο τη γραμμή του προϋπολογισμού που έχει διαμορφωθεί βάσει της παρούσας απόφασης. Πρέπει όμως να σημειωθεί ότι μια σειρά ενεργειών θα εφαρμοστεί συμπληρωματικά προς άλλα προγράμματα, κυρίως αυτά που αφορούν το ΕΚΤ, άλλες κοινοτικές πρωτοβουλίες (EQUAL και άρθρο 13) καθώς και στο πλαίσιο του πέμπτου προγράμματος έρευνας και ανάπτυξη.

Λόγω των περιορισμένων οικονομικών πόρων, οι ενέργειες που θα προωθηθούν θα επιλεγούν με βάση την οικονομική τους αποτελεσματικότητα και τη δυνατότητά τους να δώσουν ένα σημαντικό πολλαπλασιαστικό αποτέλεσμα και μια υψηλή προστιθέμενη αξία.

9.1 Ειδικοί ποσοτικοί στόχοι, πληθυσμός στον οποίο απευθύνεται η ενέργεια

Τα μέτρα ενθάρρυνσης για την απασχόληση θα καλύψουν ενέργειες που συνδέονται άμεσα με την υλοποίηση του Τίτλου περί απασχόλησης της συνθήκης ΕΚ και συμβάλλουν στην ανάπτυξη, το σχεδιασμό, την παρακολούθηση, τη συνέχιση και την αξιολόγηση της ευρωπαϊκής στρατηγικής για την απασχόληση. Προκειμένου να εξασφαλιστεί η συνεχής ανάπτυξη της ευρωπαϊκής στρατηγικής, είναι σημαντικό να διατηρηθεί η προοπτική διάστασή της. Τα ΜΕΑ δεν προβλέπουν τη χρηματοδότηση γενικής έρευνας, για την οποία η Ευρωπαϊκή Επιτροπή διαθέτει άλλους μηχανισμούς.

Συγκεκριμένα, στοχεύουν στην ανάπτυξη της συνεργασίας μεταξύ των κρατών μελών, όσον αφορά την ανάλυση, την έρευνα και την παρακολούθηση της πολιτικής για την αγορά εργασίας, τον εντοπισμό ορθών πρακτικών και την προώθηση της ανταλλαγής και της μεταφοράς πληροφοριών και εμπειριών, την ανάπτυξη της προσέγγισης και του περιεχομένου της ευρωπαϊκής στρατηγικής για την απασχόληση και την εφαρμογή μιας ενεργού πολιτικής πληροφόρησης στον τομέα αυτό.

Οι τελικοί δικαιούχοι της κοινοτικής επιδότησης θα είναι ακαδημαϊκά ή ερευνητικά ιδρύματα, εταιρείες παροχής συμβουλών, κοινωνικοί εταίροι, διαχειριστές σχεδίων, ΜΚΟ, τοπικές, περιφερειακές και εθνικές αρχές κ.α.. Οι τελικοί χρήστες αυτών των ενεργειών θα είναι η Ευρωπαϊκή Επιτροπή και τα κράτη μέλη, όπως επίσης και (όσον αφορά το υλικό που θα διανεμηθεί) το ευρύ κοινό.

9.2 Αιτιολόγηση της ενέργειας

Όπως αναφέρεται στο άρθρο 129 της συνθήκης ΕΚ, το Συμβούλιο δύναται:

"να θεσπίζει μέτρα ενθάρρυνσης για τη διευκόλυνση της συνεργασίας μεταξύ κρατών μελών και την υποστήριξη της δράσης των τελευταίων στον τομέα της απασχόλησης μέσω πρωτοβουλιών, οι οποίες αποσκοπούν στην ανάπτυξη ανταλλαγής πληροφοριών και δοκιμασμένων πρακτικών, στην παροχή συγκριτικής ανάλυσης και συμβουλευτικού υλικού, καθώς και στην προαγωγή καινοτόμων προσεγγίσεων και στην αξιολόγηση εμπειριών, ιδίως με τη μορφή πιλοτικών σχεδίων".

Πρόκειται για ένα αναγκαίο επιχειρησιακό μέσον για την ανάπτυξη και την υποστήριξη της ευρωπαϊκής στρατηγικής για την απασχόληση που ορίζει η συνθήκη ΕΚ (άρθρα 125-130). Θα περιλαμβάνει ενέργειες που προσφέρουν μια σαφή προστιθέμενη αξία σε κοινοτικό επίπεδο, συμπληρώνοντας έτσι τις υφιστάμενες ενέργειες των κρατών μελών.

Το πρόγραμμα περιλαμβάνει ουσιαστικά την ανάλυση, την έρευνα και τον εντοπισμό και την ανταλλαγή ορθών πρακτικών, θα ασχοληθεί όμως και με άλλα μέσα παρατήρησης. Συγκεκριμένα, τα αποτελέσματα άλλων κοινοτικών πρωτοβουλιών θα αξιοποιηθούν ως σημαντική ανατροφοδότηση στις ενέργειες που θα πραγματοποιηθούν, ενώ και τα αποτελέσματα του προγράμματος θα μπορούν να αξιοποιηθούν ως ανατροφοδ σε άλλες κοινοτικές πρωτοβουλίες.

Στα ΜΕΑ μπορεί να συμπεριληφθεί η διεξαγωγή πειραματικής έρευνας, όπως η εφαρμογή δοκιμαστικών σχεδίων και σχεδίων επίδειξης, που μπορούν σαφώς να χρηματοδοτηθούν στο πλαίσιο του άρθρου 129 της συνθήκης ΕΚ. Βέβαια, παρόμοια σχέδια χρηματοδοτούνται στο πλαίσιο του άρθρου 6 του ΕΚΤ και, προκειμένου να αποφευχθεί τυχόν επικάλυψη, τα σχέδια αυτά δεν περιλαμβάνονται στα ΜΕΑ.

9.3 Παρακολούθηση και αξιολόγηση της ενέργειας

Δεδομένης της φύσης του προγράμματος, στις ενέργειες που θα εφαρμοστούν ενσωματώνονται εργασίες παρακολούθησης και αξιολόγησης, έτσι ώστε να προκύψει από αυτές το μέγιστο δυνατό όφελος. Όσον αφορά την αξιολόγηση του περιεχομένου των δράσεων θα εφαρμοστούν δύο προσεγγίσεις:

- ανάλυση της αποτελεσματικότητας, για τη σύγκριση των αποτελεσμάτων που προκύπτουν από κάθε ενέργεια σε σχέση με τους στόχους που είχαν τεθεί.

- ανάλυση αποτελεσματικότητας, για να διαπιστωθεί η επίδραση των ενεργειών που υποστηρίζονται στην ανάπτυξη της πολιτικής.

Σχεδιάζονται και θα διενεργηθούν από εξωτερικό αξιολογητή μια ενδιάμεση και μια τελική αξιολόγηση.

Η Επιτροπή υποβάλλει στο Ευρωπαϊκό Κοινοβούλιο, στο Συμβούλιο, στην Οικονομική και Κοινωνική Επιτροπή και στην Επιτροπή των Περιφερειών ενδιάμεση έκθεση για τα αποτελέσματα των ενεργειών, το αργότερο έως τις 31 Δεκεμβρίου 2003, καθώς και τελική έκθεση, το αργότερο έως τις 31 Δεκεμβρίου 2006.

10. διοικητικεσ δαπανεσ (μεροσ α του τμηματοσ ιιι του προϋπολογισμου

Η κινητοποίηση των αναγκαίων διοικητικών πόρων και του ανθρώπινου δυναμικού καλύπτεται από τους πόρους που έχουν ήδη παραχωρηθεί στη διαχειριστική υπηρεσία.

10.1 Επιπτώσεις στον αριθμό θέσεων

>ΘΕΣΗ ΠIΝΑΚΑ>

10.2 Συνολικές δημοσιονομικές επιπτώσεις του προσωπικού

>ΘΕΣΗ ΠIΝΑΚΑ>

10.3 Αύξηση των άλλων δαπανών λειτουργίας τις οποίες συνεπάγεται η ενέργεια

Η διαχείριση των δράσεων και η αξιοποίηση των αποτελεσμάτων τους εξασφαλίζονται από το προσωπικό της Διεύθυνσης Α της ΓΔ Απασχόληση και Κοινωνικές Υποθέσεις, σε συνεργασία με άλλες αρμόδιες υπηρεσίες της Ευρωπαϊκής Επιτροπής, εφόσον αυτό χρειαστεί.

Προβλέπονται επιπλέον συνεδριάσεις μιας ομάδας εργασίας στο πλαίσιο της επιτροπής απασχόλησης. Επειδή το δημοσιονομικό δελτίο αυτής της επιτροπής προβλέπει ήδη τη δημιουργία ομάδων εργασίας και τη χρηματοδότηση των συνεδριάσεών τους, δεν αναμένεται να υπάρξει πρόσθετη δαπάνη.